1Iyanaé pasengngé passalenna Lompo Pakkitangngé: Eh pabbanuwana Yérusalém, magi muwénré maneng ri pabbingeng bolaé?
2Dé’ nasipato sininna kotaé mappésta-pésta sibawa gora marennu. Saba’ sining pajuwammu iya maté ri laleng musuéwé dé’ namaté nasaba mammusui.
3Sininna pallimamu lariwi sibawa ritawangngi ri wettu dé’napa nattémbakengngi mennang panana. Sininna tau mawatammu ritawang towi namuni larini mabéla.
4Aja’ mujampangika; leppessakka watingiwi sining tau polé ri bangsaku iya matéénna. Aja’ mucobai saléworika.
5Mémeng PUWANG Iya Pommatanré sibawa Pommakuwasaé pura pattentui iyaé essoé selaku esso akacaungeng, awéwangeng sibawa arocakeng ri Lompo Pakkitangngé. Riruttunni témbo-témbo kotaé. Kelli méllau tulungngé maddaremmeng ri bulu-bulué.
6Poléi tau Siria sibawa anyarang nenniya karéta musu, tau Elangngé massenjata panai, tau Kir-é passadiyai kaliyawona.
7Lompo-lompo macommo’na Yéhuda pennoi sibawa karéta musu. Sadiyani pasukang makkinnyarangngé ri yolona gerbang-gerbanna Yérusalém.
8Maruttung maneng attahanangenna Yéhuda. Iyaro wettué, muparéssai paréwa musué ri gudang senjataé.
9Muruntu’i maéga senna lesse’na ri témbo’na kota Yérusalém iya parellué ripédécéngi. Muparéssa manengngi bolaé ri Yérusalém, bongkara’i siyagangngaré ri yelle’na sibawa pakéi batunna untu’ pédécéngiwi témbo’na kotaé. Untu’ paddeppungeng uwai,
10(22:9)
11mébbuko kolang ri laleng kotaé sibawa pattarimai uwai polé ri kolang malaungngé. Iyakiya dé’ mujampangiwi Allataala iya maittaénna rancana manengngiro, sibawa iya nassabariyéngngi nakajajiyanro.
12Ri wettuéro PUWANG Iya Pommatanré sibawa Pommakuwasaé suroko teri sibawa mpating, maccukkuru gemme sibawa paké kaing karung.
13Iyakiya sibalé’na, massennas-sennakko sibawa mappésta. Maggéré sapikko sibawa bimbala, manré juku sibawa ménung uwai anggoro namangobbito, "Laono mai tanré sibawa ménung, saba’ baja tamaté!"
14PUWANG Iya Pommatanré sibawa Pommakuwasaé mappaitangngi aléna sibawa makkeda lao ri iyya, "Tongeng, jana mennanro dé’ uwaddampengengngi matu narapi maté mennang. Iyya, PUWANG, pura mabbicara."
15PUWANG Iya Pommatanré sibawa Pommakuwasaé suroka méwai sita Sébna, kapala ruma tanggana saorajaé, untu’ palettukengngi aléna pasenna PUWANG-ngéwé,
16"Muwasengngi niga iko? Aga ha’mu angkanna muparengngi kuburu alému ri bulu-bulu batué?
17Jagako, Uwabbéyakko matu mabéla. Uwanrekké’ko matu sibawa Ululung nainappa Ugalétté pada-pada golo’é lao ri wanuwa iya battowaé. Kuwaniro matéko matu ri seddéna sining karéta muwattempowangngé. Purani mucarépai aseng kaluwargana puwammu.
18(22:17)
19Rimakkuwannanaro Upaléssoko matu polé ri jabatammu sibawa Upanonno polé ri pangka’mu iya matanré.
20Ri wettuéro Uwobbii matu atakku Elyakim ana’ Hilkia.
21Pakéyang arajammu sibawa babbammu Upakkennai matu ri aléna. Sininna akuwasammu Uwéréngngi matu aléna. Mancajiwi matu ambo’ untu’ pabbanuwana Yérusalém sibawa Yéhuda.
22Sukkui matu makuwasa ri yawana arung wija-wijanna Daud. Makkatenningngi matu goncing akkarungeng. Rékko natimpa’i, dé’gaga mulléi tongkoi, sibawa rékko natongkoi, dé’gaga mulléi timpa’i.
23Uwéréngngi matu tudangeng iya masse’é pada-pada patto’é tappasang masse ri témbo’é. Sininna kaluwargana ripakalebbii matu nasaba aléna.
24Iyakiya sumpulolona sibawa tanggungenna mancaji répoi matu ri aléna. Nagattungngi matu aléna mennang ri aléna, pada-pada oring lowaé taggattung ri patto’é.
25Rékko kajajiyangngi iyaro, patto iya ripasangngé sibawa masse’ro mareddu’i matu sibawa sempé. Na iyanaro paccappurenna sumpulolona sibawa sininna tau iya gattungngéngngi aléna ri aléna. Iyya, PUWANG, pura mabbicara."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn